
ΔΕΛΤΙΟ ΤΥΠΟΥ

ΝΟΗΣΙΣ και Χ.Α.Ν.Θ. ενώνουν δυνάμεις για την επιστήμη, την τεχνολογία και τους νέους
Μια νέα δυναμική συνεργασία με επίκεντρο τη νέα γενιά εγκαινιάζουν το ΝΟΗΣΙΣ και η Χ.Α.Ν.Θ., ενώνοντας την εμπειρία και τις δυνάμεις τους για να φέρουν την επιστήμη, την τεχνολογία και την καινοτομία πιο κοντά στην κοινωνία. Τις βάσεις της σύμπραξης έθεσαν η Πρόεδρος του Κέντρου Διάδοσης Επιστημών και Μουσείου Τεχνολογίας – ΝΟΗΣΙΣ, Δρ. Έρη Τόκα, και ο Πρόεδρος της Χ.Α.Ν.Θ., Δημήτριος Γκανάκης, κατά τη συνάντησή τους στη Θεσσαλονίκη.  
Στο επίκεντρο της συνεργασίας βρίσκεται ο σχεδιασμός βιωματικών και εκπαιδευτικών δράσεων για παιδιά, νέους και πολίτες κάθε ηλικίας, με εργαλεία τον διάλογο και την αξιοποίηση επιστημονικών δεδομένων. Οι δύο φορείς επιδιώκουν να φέρουν το κοινό πιο κοντά στις σύγχρονες επιστημονικές και τεχνολογικές εξελίξεις, συνδέοντας τη γνώση με την καθημερινή ζωή και τις κοινωνικές προκλήσεις της εποχής.
Η συνεργασία αντλεί δύναμη από τη συμπληρωματική εμπειρία και τις κοινές αξίες των δύο οργανισμών. Το ΝΟΗΣΙΣ, ως φορέας διάδοσης της επιστήμης και ανάδειξης του τεχνικού πολιτισμού, προάγει την έγκυρη, προσιτή και βιωματική γνώση, την εξωστρέφεια και την ενεργό συμμετοχή του κοινού. Η Χ.Α.Ν.Θ., με διαχρονική αποστολή τη διαμόρφωση ενεργών πολιτών, υπηρετεί την ισόρροπη ανάπτυξη ψυχής, σώματος και πνεύματος, την προσωπική ευθύνη και την κοινωνική προσφορά. Κοινός προσανατολισμός τους είναι η καλλιέργεια της κριτικής σκέψης και μιας υπεύθυνης, ανθρώπινης σχέσης με την επιστήμη και την τεχνολογία.
Η Πρόεδρος του ΝΟΗΣΙΣ, Δρ. Έρη Τόκα, ανέφερε: «Με τη Χ.Α.Ν.Θ. μοιραζόμαστε την πεποίθηση ότι η επιστήμη οφείλει να είναι προσιτή, βιωματική και συνδεδεμένη με τον άνθρωπο. Θέλουμε η επαφή των νέων με τη γνώση να αποτελεί αφορμή για ανακάλυψη, δημιουργικό προβληματισμό και υπεύθυνη στάση απέναντι στις τεχνολογικές εξελίξεις».
Ο Πρόεδρος της Χ.Α.Ν.Θ., Δημήτριος Γκανάκης, δήλωσε: «Η σύμπραξη με το ΝΟΗΣΙΣ διευρύνει τις δυνατότητές μας να προσφέρουμε στους νέους ουσιαστικές εμπειρίες και πολύτιμα εφόδια για το μέλλον. Η επιστημονική γνώση, η δημιουργικότητα και η κριτική σκέψη συμβάλλουν καθοριστικά στη διαμόρφωση ολοκληρωμένων προσωπικοτήτων και ενεργών πολιτών».
Το επόμενο διάστημα, το ΝΟΗΣΙΣ και η Χ.Α.Ν.Θ. θα εξειδικεύσουν τους θεματικούς άξονες και θα σχεδιάσουν τις πρώτες κοινές δράσεις τους, δημιουργώντας έναν σταθερό δίαυλο συνεργασίας με επίκεντρο τον άνθρωπο, τη γνώση και το μέλλον.
Η συνάντηση εντάσσεται στις πρωτοβουλίες εξωστρέφειας που αναπτύσσουν η Πρόεδρος και το Διοικητικό Συμβούλιο του ΝΟΗΣΙΣ, με στόχο τη διεύρυνση των συνεργασιών του οργανισμού, τη σύνδεσή του με φορείς της κοινωνίας και τη δημιουργία νέων ευκαιριών πρόσβασης του κοινού στην επιστήμη, την τεχνολογία και τον πολιτισμό.

Παράκληση για δημοσίευση ή μετάδοση.

